
Az olvasástanítás a Meixner módszer tükrében

Kulcsszavak: Meixner-módszer; olvasás; pedagógia; tanulói teljesítmény; oktatási eszközök
Dolgozatom célja, hogy bemutassam a Meixner-módszer elméletét, gyakorlati alkalmazását, és összehasonlítsam az analitikus olvasási módszerrel tanított tanulók teljesítményével. Továbbá, hogy milyen eszközöket és technikákat használnak a pedagógusok a Meixner-módszer keretében.

A kutatásom során három fő kérdésre kerestem a választ:
1. Hogyan alkalmazzák a pedagógusok a Meixner-módszert a mindennapi tanítási gyakorlatban?
2. Milyen eszközöket és technikákat használnak a pedagógusok a Meixner-módszer keretében?
3. Hogyan teljesítenek a Meixner-módszerrel tanított tanulók más módszerrel tanított diákokhoz képest? 

A kutatásom céljához és kérdéseihez négy kutatási módszert választottam:
1. Elméleti elemzés: részletesen áttekintettem a szakirodalmat, a módszer hivatalos tananyagait, oktatási-módszertani útmutatóit.
2. Kérdőíves vizsgálat: pedagógusok körében végeztem kérdőíves felmérést, hogy megtudjam, milyen gyakorisággal és milyen tanórai tevékenységek esetén alkalmazzák a Meixner-módszert.
3. Megfigyelés: az órák látogatása során figyeltem meg a használt eszközöket és technikákat.
4. Kísérlet: a Meixner-módszerrel tanított tanulók hangos olvasását összehasonlítottam az analitikus technikával tanított diákok olvasásával.
Eredmények:
A kérdőíves vizsgálat eredményei alapján a Meixner-módszert alkalmazó pedagógusok nagy százaléka vett részt a módszerrel kapcsolatos továbbképzésen, továbbá magas szintű felkészültséget éreznek a módszer alkalmazására. A Meixner-módszert egyöntetűen az anyanyelv tantárgy keretében alkalmazzák, a hívóképeket, olvasólapokat és képes kártyákat pedig széleskörűen alkalmazzák. A tanórai megfigyelések során kiderült, hogy a pedagógusok különféle eszközöket és technikákat használnak az olvasáskészségek fejlesztésére. Ezeknek az eszközöknek az alkalmazása pozitív reakciót váltott ki a tanulókból, aktívabban vettek részt a tanórákon, ezáltal motiváltak is voltak. A hangos olvasás vizsgálat során fény derült arra, hogy a Meixner-módszerrel tanított tanulók fluensebben, gyorsabban és kevesebb hibával olvastak, mint az analitikus olvasástanítási módszerrel tanított társaik. A Meixner-módszerrel tanuló gyermekek az izolált betűket átlagosan 76 másodperc alatt olvasták el, a szavakat 64 másodperc alatt, és a mondatokat 55 másodperc alatt, míg a kontrollcsoportban több hiba és hosszabb olvasási idő volt tapasztalható.
 



